Reidar Berge

Reidar Berge (født 11. desember 1922 i Stavanger, død  3. november 2006) var norsk kunstmaler og billedhugger.

Berge var en aktiv maler i hjembyen Stavanger, og en omfattende produksjon av maleriene spenner over et vidt spekter av motiv. Han bidro til en rekke separatutstillinger og kollektivutstillinger, hovedsakelig i Rogaland. Berge var selv initiativtaker til et museum i Stavanger, Reidar Berge-muséet, for å gjøre arbeidene hans tilgjengelig for publikum. I tillegg er han representert i Rogaland Kunstmuseum og Haugesund Billedgalleri.  

Like før han døde mottok Reidar Berge Kongens fortjenstmedalje i gull, for sin innsats som kunstner og for sin generøse museumsgave til offentligheten.

Oppvekst og utdanning 
Berge vokst opp i bydelen Øvre Blåsenborg i Stavanger som nest-yngste i en søskenflokk på åtte. Faren Håkon Berge døde da sønnen var seks år, og moren Bertine forsørget da familien ved å jobbe i hermetikkindustrien.      

Berge var elev ved Stavanger Tekniske Skole i 1938-41, der han arbeidet spesielt med litografisk tegning. I 1941 gikk han på Stavanger Tegneskole som elev av Leiv V. Søiland, samtidig som han også fikk undervisning av maleren Thoralf Gjesdal. På slutten av førtitallet var han  elev av billedhoggeren Magnus Vigrestad. I perioden 1961-64 var han elev ved Statens kunstakademi under Reidar Aulie.

Liv og arbeid 
I mange år arbeidet Berge som postbud, og han startet først som førtiåring sin formelle kunstnerutdanning.  

Berges bybilder fra Stavanger vitner om stor kjærlighet til hjembyen.  En stor produksjon av bilder resulterte i vekslende kvalitet.  

På Myklebuststranda, nord for Tananger, hadde Berge hytte og atelier. Mange av motivene hans er hentet herfra. Han likte ikke betegnelsen «kunstmaler», men ønsket å bli kalt «stormmaler».

Reidar Berge-muséet 
Reidar Berge-museet ble offisielt åpnet av ordfører Leif Johan Sevland 2. desember 2006. Samlingen omfatter hele 575 registrerte og katalogiserte enkeltverk: 400 malerier, 127 pasteller, 34 skulpturer og 14 tegninger. De fleste maleriene er fra tiden etter 1970.  Muséet drives i dag av Reidar Berges Stiftelse.  

Muséet holder til i en nedlagt hermetikkfabrikk Mira, grunnlagt i 1911 og i drift fram til 1943. Navnet fikk fabrikken fra stjernen Mira. Berge kjøpte bygningen i 1994 til bruk som atelier og galleri.

Separatutstillinger 
 1959: Stavanger Understøttelsesforening
 1959: KK-huset på Bergeland
 1966: Stavanger Kunstforening
 1966: Sandnes Kunstforening
 1967: Galleri MA, Stavanger
 1969: Kunstnerforbundet, Oslo
 1970: Stavanger Kunstgalleri
 1970: Sandnes Kunstforening
 1972: Galleri RA, Stavanger
 1975: Galleri RA, Stavanger
 1975: Huset Vårt, Sandnes
 1976: Stavanger Kunstforening
 1978: Stord Kunstlag
 1978: Oasen, Egersund
 1979: Sandnes Kunstforening
 1981: Haugesund Billedgalleri
 1986: Haugesund, arr. Norge-Israelforeningen
 1987: Stavanger Konserthus
 1991: Tanangerhallen v/Sola Kimmunes kulturutvalg
 1992: Sola Kulturhus
 1992: Stavanger Kunstforening
 1994: Larvik Kunstforening
 1999: Galleri Amare, Stavanger
 2002: Sola Kulturhus
 2002: Galleri Amare, Stavanger
 2005: Galleri G, Stavanger

Kollektivutstillinger 
 1975: Vestlandsutstillingen
 1974: Bildende Kunstneres Forening Rogaland (BKFR) vandreutstilling
 1976: BKFR vandreutstilling
 1977: Vestlandsutstillingen
 1979: Vestlandsutstillingen

Gatenavn 
Stavanger har hedret ham med Reidar Berges gate som ligger i området Banavigå på Storhaug.

Referanser

Litteratur

Eksterne lenker 
 Reidar Berge – Om Reidar Berge hos erlingjensen.net
 Reidar Berge-muséet (Arkivert)
 Reidar Berge død  (Arkivert) – Av M. Holmboe, 3. november 2006, stavangeravis.com

Norske malere
Norske billedhuggere
Personer fra Stavanger kommune
Kongens fortjenstmedalje i gull